科斯塔夫 (歌劇)

個名取自同名嘅莎翁虛構角色，係由意大利作曲家威爾第作曲嘅一齣三幕歌劇，個故仔係改編自莎翁幾份有提到科斯塔夫嘅劇作嘅，尤其係《溫莎嘅風流婦人》。

情節

齣劇設喺 15 至 16 世紀嘅英格蘭。

話說科斯塔夫周圍去玩，有日玩到嚟溫莎鎮。佢喺旅館度數錢，發覺自己唔夠錢使，要諗計搵錢，佢諗諗吓諗到條「好橋」：佢打算勾引溫莎鎮上面兩位屋企有錢嘅夫人－科特夫人同培琪夫人，跟住趁機呃嗮佢哋同佢哋老公嘅錢；諗好橋，科斯塔夫就坐低郁手寫情信，兩封信一封畀科特夫人一封畀培琪夫人；寫好佢就命令佢手下－皮斯圖同埋廉姆，叫佢哋將信送畀兩位夫人；皮斯圖同廉姆唔肯噉做，科斯塔夫就趕佢哋走；皮斯圖同廉姆因而想向科斯塔夫報仇，就走咗去將科斯塔夫條詭計講咗畀法蘭克·科特同佐治·培琪知。

兩位先生反應好唔同：培琪先生一啲都唔擔心，信自己老婆唔會接受科斯塔夫嘅假求愛，但科特先生疑心好重，驚自己老婆會接受科斯塔夫嘅假求愛。然後滿心妒忌嘅科特先生就喬裝，假扮成「布祿先生」想去刺探科斯塔夫。

同一時間，有三個男人一齊向安妮·培琪求愛：培琪夫人想佢個女嫁畀嚟自法國嘅基絲醫生，培琪先生想佢個女嫁畀阿伯拉罕·斯蘭德；安妮本人就對兩個男人都冇興趣，而係同鎮上面嘅後生紳士范堂相戀。問題係，安妮阿爸好唔鍾意范堂，因而落力拒絕畀佢個女嫁畀范堂。

成班人就「安妮要同邊個結婚」嗌咗場大交之後，就各自返去做自己嘢。冇幾耐，科特夫人同培琪夫人分別收到科斯塔夫嘅情信；兩位女士唔上當，仲將件事講咗畀對方知，在場幾位女士－科特夫人、培琪夫人、安妮同快嘴桂嫂－睇咗兩封信，發現兩封信除咗收信人個名之外完全一個板；兩位「風流婦人」對又老又肥嘅科斯塔夫完全冇興趣，而且仲覺得有啲嬲想懲罰佢，於是四位女士就諗到條橋，諗住假扮接受科斯塔夫嘅求愛，跟住再趁機會整蠱科斯塔夫。四位女士傾好咗，科特夫人就寫回信畀科斯塔夫，話自己接受佢嘅求愛，仲喺信入面講好埋時間，叫科斯塔夫趁佢老公出咗門口靜靜雞去佢屋企，然後派快嘴桂嫂送信。

科斯塔夫收到回信，以為自己奸計得逞好開心。喺呢個時候，假扮成「布祿先生」嘅科特先生到咗旅館，見到科斯塔夫。佢刺探科斯塔夫：「布祿先生」聲稱話自己鍾意咗科特夫人想勾引佢，但科特夫人好有規矩唔受佢引誘；於是「布祿先生」就出錢，話要請科斯塔夫去勾引科特夫人，想沾污科特夫人嘅名聲；科斯塔夫聽到，興奮到大笑咗出嚟，話自己已經約好同科特夫人幽會，到咗時間要出門口。隨住科斯塔夫一路大笑一路換件靚衫想出門口，科特先生好嬲，諗住自己真係「戴咗綠帽」，仲大聲話培琪先生係個蠢材。

科斯塔夫到咗科特夫人屋企。班風流婦人出詭計，引誘科斯塔夫捐入去個洗衣籃度；正當班女士喺度諗「要點樣玩科斯塔夫先好」之際，科特先生殺到，仲帶住班鎮民想捉姦，佢哋搵唔到科斯塔夫就開始搜屋，科特先生發嗮脾氣，大大聲話要殺咗科斯塔夫；與此同時，科特夫人叫幾個僕人將洗衣籃入面嘅嘢倒入窗外條河度。結果科斯塔夫就同成拃污糟衫跌咗入條河度。不過科斯塔夫仲唔肯放棄，諗住班女士「只係喺度扮冷淡扮矜持」。

經過一輪波折，喺培琪夫人、安妮同快嘴桂嫂嘅澄清下，班女士解開咗科特先生嘅誤會。然後佢哋拉埋科特先生同培琪先生加入，仲想喺全溫莎嘅人面前整蠱科斯塔夫，要科斯塔夫喺全鎮人面前出丑。班女士又再假扮接受科斯塔夫求愛，寫信叫科斯塔夫喬裝扮成獵人阿向去溫莎森林同佢哋幽會。封信送咗出去之後，科特夫人就搵埋佢哋啲鄰居加入，諗住成班人喬裝扮成仙子嚇科斯塔夫。喺呢個時候，培琪夫婦想出詭計－培琪先生佢想乘機要安妮嫁畀阿伯拉罕·斯蘭德，就叫安妮著白色衫，然後話畀斯蘭德知安妮著白色衫，等斯蘭德可以趁整蠱科斯塔夫期間嘅混亂將安妮拉埋一邊，再喺事後慶祝嗰陣同安妮結婚；培琪夫人都想做同樣嘅嘢，叫安妮著綠色衫，叫基絲醫生趁混亂將安妮拉埋一邊。安妮得知佢阿爸阿媽嘅詭計，就同范堂一齊諗到條計。

一到咗幽會嘅時間，班女士同科斯塔夫會面，然後班扮成仙子嘅鎮民就出嚟「攻擊」科斯塔夫，嚇到科斯塔夫冇咗半條命咁滯。同時斯蘭德、基絲醫生同范堂三個人都趁住混亂，由人群度拉走佢哋心目中嘅「未來老婆」。

科斯塔夫喺全鎮嘅人面前出丑，最後終於認衰，話自己抵死，仲畀科特先生攞走佢嘅馬，補償科特先生出嚟請佢勾引科特夫人嘅錢。事後在場嘅鎮民就開始慶祝，仲有人話想趁機會同自己嘅對象結婚。不過斯蘭德同基絲醫生都發現自己拉走嘅「未來老婆」唔係安妮，喺呢個時候，范堂拖住安妮行出嚟－原來范堂同安妮兩個人事先安排咗搵人頂替安妮著白色衫同綠色衫，范堂批評培琪夫婦，話佢哋唔應該迫自己個女嫁畀唔鍾意嘅人。最後培琪夫婦都認衰，肯接受范堂，並且祝福范堂同安妮呢對新人。

齣劇最後一幕係成班人一齊返屋企，大團圓結局。

攷

拎
Giuseppe Verdi - Falstaff - Georg Solti, Gotz Friedrich，2016 年一場《科斯塔夫》歌劇表演；呢段片啲人唱意大利文，不過段片有英文字幕。

歌劇
類:威爾第